Як адзначыў старшыня камісіі Г.У.Пальчык, раздзел Кодэкса аб адукацыі, які тычыцца дашкольнай адукацыі, распрацаваны на высокім узроўні і будзе дастаткова зручным у правапрымяняльнай практыцы. Адметна і тое, што сам узровень дашкольнай адукацыі па ўсіх параметрах вельмі арганічна ўпісваецца ў сістэму адукацыі ў цэлым. Але ёсць пэўныя акалічнасці, якія неабходна абмеркаваць сярод практыкаў, і з улікам іх заўваг і прапаноў адкарэкціраваць адзін з раздзелаў галоўнага закона сістэмы адукацыі нашай краіны. У ходзе гутаркі спецыялістамі былі ўнесены прапановы, прадыктаваныя непасрэдна практыкай. Так, у прыватнасці, работнікі дашкольнай адукацыі адзначылі неабходнасць удакладнення відаў устаноў дашкольнай адукацыі і стварэння там спрыяльных умоў для развіцця дашкольнікаў, а таксама замацавання на заканадаўчым узроўні дадатковай адукацыі дзяцей ва ўстановах дашкольнай адукацыі і рэалізацыі дадатковых адукацыйных паслуг па праграмах, зацверджаных галіновым міністэрствам. Былі закрануты праблемы фарміравання штату дашкольных устаноў педагагічнымі кадрамі, развіцця іх матэрыяльна-тэхнічнай базы, падвозу дашкалят да ўстаноў, якія знаходзяцца ў сельскіх населеных пунктах.